b'\n_START_ARTICLE_\nJerome Young\n_START_PARAGRAPH_\nJerome Young (s. 14. elokuuta 1976 Clarendon Parish, Jamaika) on yhdysvaltalainen entinen 400 metrin juoksija._NEWLINE_Jamaikalaissyntyinen Young sai Yhdysvaltain kansalaisuuden vuonna 1995. H\xc3\xa4n sijoittui Ateenan MM-kisoissa 1997 400 metrill\xc3\xa4 viidenneksi ajalla 44,51 ja oli voittamassa samoissa kisoissa MM-kultaa 4 x 400 metrin viestijuoksussa. Seuraavana vuonna h\xc3\xa4n juoksi GP-finaalissa sek\xc3\xa4 yleisurheilun maailmancupissa toiseksi. H\xc3\xa4n oli mukana voittamassa maailmancupissa pitk\xc3\xa4\xc3\xa4 viesti\xc3\xa4. Sevillan MM-kisoissa 1999 h\xc3\xa4n sijoittui 400 metrill\xc3\xa4 nelj\xc3\xa4nneksi ajalla 44,36. Young k\xc3\xa4r\xc3\xa4hti dopingista kes\xc3\xa4ll\xc3\xa4 1999, mutta Yhdysvaltain yleisurheiluliiton vetoomuslautakunta antoi h\xc3\xa4nelle kilpailuluvan seuraavana kes\xc3\xa4n\xc3\xa4. Young juoksi Sydneyn olympialaisissa pitk\xc3\xa4n viestin alku- ja v\xc3\xa4lieriss\xc3\xa4. Yhdysvallat voitti loppukilpailussa, jossa Young ei ollut mukana, olympiakultaa, mutta kun doping-k\xc3\xa4ry tuli julkisuuteen, Young menetti olympiakultamitalinsa._NEWLINE_Young oli vuoden 2000 GP-finaalissa nelj\xc3\xa4s. Seuraavana vuonna h\xc3\xa4n juoksi Edmontonin MM-kisoissa pitk\xc3\xa4n viestin alkueriss\xc3\xa4. Yhdysvallat voitti loppukilpailussa MM-kultaa. Birminghamin sis\xc3\xa4ratojen MM-kisoissa 2003 Young oli mukana voittamassa viestikultaa. My\xc3\xb6hemmin samana vuonna h\xc3\xa4n voitti MM-kultaa Pariisin ulkoratojen MM-kisoissa henkil\xc3\xb6kohtaisella matkalla. H\xc3\xa4n oli mukana viestijoukkueessa, joka juoksi maaliin kilpailun ensimm\xc3\xa4isen\xc3\xa4, mutta hyl\xc3\xa4ttiin my\xc3\xb6hemmin joukkuetoveri Calvin Harrisonin k\xc3\xa4r\xc3\xa4hdetty\xc3\xa4 dopingista. Young voitti kauden lopussa IAAF:n yleisurheilufinaalin ajalla 45.04. H\xc3\xa4n k\xc3\xa4r\xc3\xa4hti seuraavana vuonna EPO:sta ja sai elinik\xc3\xa4isen kilpailukiellon._NEWLINE_My\xc3\xb6hemmin Young my\xc3\xb6nsi k\xc3\xa4ytt\xc3\xa4neens\xc3\xa4 urheilu-uransa aikana muun muassa kasvuhormonia ja EPOa. Yhdysvaltain antidopingtoimikunta hylk\xc3\xa4si kes\xc3\xa4kuussa 2008 kaikki Youngin tulokset ja saavutukset vuoden 1999 alusta l\xc3\xa4htien. N\xc3\xa4in h\xc3\xa4n menetti muun muassa Pariisin MM-kisojen 400 metrin kultamitalinsa.'